Къущхьэ Якъубрэ Жэмботрэ я уэрэд
Къуныжь ТIатIу и къуэ Хьэждал зэригъэзэщIам тету
Дэ дыкъущхьэт, къущхьэм и жьанэм жи, уей, дыщалъхур.
Дэ дыкъэзылъхугъэри дыщэкI унагъуэти, уей, мэунэр.
Дыунэнщ жыдоIэр иджы Дохъутэмыщей тIэкIумэ, уей, дыдохьэ.
Дэ дызыдыхьам иджы ди чэнджэщэгъухэри, уай, димыIэ.
Дохъутэмыщхьэ диIэт иджы, дэ ди нэ ди псэмэ, уей, къылъохъур
ЗэшитIу дыхъурти, шыхъуэ-шыхэпщурэ, уей, дыраIэт.
ЩIым къэса закъуэмэ, ди анэжь тхьэмыщкIэри уэр и бынжэпыбзкъэ.
Къалэм ущыкIуэкIэ, щIакIуэм и фIыцIэри пщIыпщIу пхузетхьэрт.
Унэм укъэкIуэжмэ, шагъдийм и джабэри щIэтлъэщIыкIырт.
Мэрем жэщыр къосыри, «Жамбот!» - жиIэурэ уой зы къоджэр.
Абы и джэ макъымэ Нэгурэшу дахэр жи уей доушыр.
Къимыгъэушынуэрэ шхыIэным и кIапэр жи уей хущIеупщIэр.
Жамбот лIы пхъашэти, ар лIы мышынэт иджы, уей щолъэтыр.
Зы лIы и фащэкIэ Къущхьэ Жамботмэ уей зехуапэ.
Нэгурэшу дахэр жи къыщылъэтауэрэ уей мэлъаIуэр:
- Ныжэбэризэмэ уэ ущIэмыкIынкIэрэ ей солъэIур!
Ар зи джэ макъымэ фIы игу имылъкIэрэ, сэ си тобэщ! –
МафIэгъуэ дэпри фочым и пащIэкIэ уай къыщIетхъур.
Гынжьейм и пхъашэри, шыгъу кIанэм хуэдэурэ, тырегъащхьэ.
Жэхафэгум щехкIэрэ Нэгурэшу дахэр жи ай поувыр:
- Сэ хьэтыр сиIэмэ, щхьэлъанщIэм папщIэкIэ уей къэгъанэ!
Ар зи джэ макъымэ фIы игу имылъкIэрэ, сэ си тобэщ!
- Ей, Нэгурэш, Нэгурэшу дахэ жи, ар сэ къызжумыIэ:
Лъхукъуэщо къэджамэ жи, сыт напэр сиIэурэ уей сыIуплъэжыну?
Бзэджэнаджэ къаджэмэ, нэджэIуджэ сищIынщ жысIэу, сышынэн, жи?
Уэ уи кIэ къуащIэкIэ сыт хуэдиз махуэкIэ уей супIын, жи?
Жыгей бжэIулъэри Iэгум и дакъэкIэ уей IуегъэпкIыр.
Фоч гъэпкIар иIыгъыурэ Къущхьэ Жамботыри уей ныщIокIыр.
ФIыцIагъищыр бзаджэурэ лъхукъуэщом и гуэщмэ уой щIопкIэжыр.
ХьэщIэщыжь кIыфIри фоч фIыцIэ пащIэкIэ уей щIещыкIыр.
Абы щимыгъуэтуэрэ Къущхьэ Жамботыри уей щIокIыжыр.
Ахьмэтым и жьэгури фоч фIыцIэ пащIэкIэ уей щIыщыкIыр.
Абы щимыгъуэтмэ Къущхьэ Жамботыри уей къокIуэжыр.
Мы вэгъуэ удзри сыхьэт фIэкIыхукIэрэ уей къеубэ.
А лъэхъэнэ дыдэмэ я хьэ гъуабжэжьри уей бгъэдохьэ.
- Уей хьэ гъуабжэжьурэ хьэм яшхыжын жи, дэнэ ущыIат уэ?
Мэзым дыкIуамэ жи, вы щIэттIыкIахэри уэ тхуэбгъэхъурт;
Унэм дыкъэкIуэжмэ, бжьэ Iэщын матищэмэ уэ урахъумакIуэт.
Ныжэбэризэмэ мыбы къэкIуа закъуэри уэ щхьэ умыщIарэ?
Фочым и пащIэкIэ хьэ пэриижьмэ уей жьэхоуэ.
Хьэ гъуабжэжьыфIмэ зишхыхьыжыххэурэ уай йожажьэ.
Хьэ пэриижьри лъхукъуэщом я гуэщмэ уай ныщIохьэр.
Шухьэ цей къуащIэри и жьэм жьэдэлъурэ уай къыщIехыр.
Шухьэ цей къуащIэри Жамбот и гуфIакIэмэ уай деупщIэ.
Къущхьэ Жамботыри лъхукъуэщом и гуэщмэ уай ныщIохьэ.
ГупхъэтIэкIу пащIэмэ шэ упщIэтар иджы уей зэпхырегъэдзкъэ.
Фочауищым бзаджэурэ къызэдагъэпсри уай къыздоуэр.
Гъатхэ хьэпшыруэрэ Къущхьэ Жамботыри уай зопщыпщэ.
Мы фоч макъымэ Нэгурэшу дахэр жи ей дохыщIэр.
Унэ къыщIохьэжри, шыгъуэгу щхьэгъубжэмкIэ уой йожэкIыр.
- Ей Екъуб, уи къуэшыжь закъуэри ей щыIэжкъым!
- Уэ си нысэу псэ жи, сытуэрэ Iейуэрэ укъызэщыхьэкIуэт!
ЩхьэпцIэрэ лъапцIэурэ, фоч пцIанэ иIыгъыурэ уей къыщIожыр.
Къущхьэ Екъубри Дохъутэмыщхэ дежкIэрэ уей ножэкIыр.
- Уей си къуэшыжь закъуэ, уай дуней, сытхэр къэхъуа, жи?
- Абы къэхъуа лажьэмэ, уай маржэ, уэ ущIэмыупщIэ.
Уэ уилъ пщIэжынумэ, хьэ банэ макъымэ уай ирижэ!
Ар пхуэмыщIэнумэ, Дохъутэмыщхэ дежкIэрэ уай сехьэкI, жи:
Сэ тхьэ сыгъаIуэ жи, я джэд нэхъ мыхъуми, сэ силъ сщIэжынкIэ!
Жамбот къыщIенэри, Къущхьэ Екъуб жи Дохъутэмыщхэ ножэр.
Я хьэщIэщыбжэри фочым и пащIэкIэ уай Iуеудыр.
Я хьэщIэщыжьмэ джэгуакIуэ Исупри уай щыжейрт, жи.
ЛIы пцIанэ хэлъымэ Екъуб и фочри тырегъапсэ.
Исуп щолъэтри Къущхьэ Екъубмэ уей къолъэIур:
- ХамэлъкIэ уилъ умыщIэжынумэ, маржэ, сэ сыхьэщIэщ.
Дэхьа-дэкIакIэрэ ар ныщеупщIым жи, тхьэ къыхуеIуэ.
Абы къыщIокIыжри Дохъутэмыщхэ унэмкIэ уей ножэкIыр.
Я тэхъуанэбжэри2 фочым и пащIэкIэ уей Iуеудыр.
Жэхэфэгум тетуэрэ псы лэгъупышхуэри уей къыщIекIэ:
ПкIэм ныдолъейр иджы, хьэпшыпу телъыр зэбгредзыр.
Зыкъыредзыхри, я лIыжь-фызыжьхэри уей къыщехур.
- Ныжэбэ IуэхукIэрэ къыдэхьи-дэкIи дэ дымыщIэ.
Уэ фи фIыр дифIкъэ, уи бийр ди бийщ! – жари тхьэ къыхуаIуэ.
Екъуб къокIуэжри, и къуэшыр лIауэрэ уей IуощIэжыр.
Жамбот и хьэдащхьэмэ Къущхьэ Екъубмэ псалъэ щетыр:
- Къыплъыса лейри сымыгъэгъункIэрэ, сэ тхьэ соIуэ!
Къуэшыр щIелъхьэжри, махуищ даущмэ3 ар къыхэткъэ.
ЕплIанэ махуэмэ Екъуб щыдэкIмэ, и анэр кIэлъоджэ:
- Лъы зэращIэжри мис мыбы хуэдэщи, уэ къедаIуэ:
Уи адэм къыщIэнауэрэ гупэщIэлъ къамэри уэ зыдэщтэ.
Зэуам фIэмыкIыурэ адэ фокIэщIри къыумыгъанэ.
Уи фоч кIыхьитIмэ гынжьей Iэбжьыгури уэ икIутIэ.
ФокIэщIыр гъуапэмэ уэ къигъэжи бийм теубыдэ.
Абы къыфIэкIмэ, маисэ къамэри уей щIэщхъункъым.
УкъыщIэпхъуэжрэ уэ укъакIуэжми, узибынкъым.
Екъубу хахуэри Налшыч къалэжьмэ уей ныдохьэ.
ТIэкIу едзэкъэнурэ зы шхапIэ гуэрмэ уей ныщIохьэ.
ПщафIэм бгъэдохьэри: - ПсынщIэу сыгъашхэ, жи, - ныжыреIэ. –
Ажафэ техынри къыспыщылъщи, сэ сопIащIэ!
А шхапIэ дыдэмэ джэгуакIуэ Исупри уей щохьэщIэ.
Зыкъыхуегъазэри Къущхьэ Екъубмэ къыжыреIэ:
- Ей Екъуб, Екъуб цIыкIуу хахуэ жи, лIы фIыцIэ ябгэ!
Уэ уи ажафэри, уэ зэгъащIэ, ар техыгъуейщи, жи.
Уэрэд пхуаусынри, уэ улIыгъэншэмэ, ари тыншкъым.
Сыноплъыжыпэри уи бзэгу нэхъ папцIэ жи уэ пкIэрылъкъым.
Сытыгур уиIэурэ уэ убатэт, Екъуб лIы фIыцIэ? –
Екъуб шхэхункIэрэ хэку тетым бзэгухэри уей хуагъэсыр.
Шхэн имыухыурэ тетым и лIыкIуэхэр уей къегъэсыр:
- НакIуэт, нэтэджыт, ажафэ техри, уэ нэхъейт, жи!
Тетыр къыпхуейщи, и губжьу бзаджэмэ дэ дыщIехуэ. –
Екъубу хахуэмэ тетым и лIыкIуэхэм яжыреIэ:
- Шхэн сыухакъыми, си Iуэху зэфIэкIмэ, сынэкIуэнщ, жи. –
Хэкум и тетмэ ар хуагъэсыжри уей мэхъущIэ.
Ар мэгубжьыпэри и дамэщIэтхэри уей къыщIехур:
- Хьэм къилъхуа цIапIэри зэкIуэцIыпхауэрэ уей къысхуэфхь, жи!
ЕтIуанэ гуэрмэ тетым и лIыкIуэхэр пщIэншэу мэкIуэжыр.
- Iэщэр къытефх! – жери абдежым щытхэмэ ящIокIие.
Къущхьэ Екъубмэ: - Фэ фи мыхьэдэр фымыгъей! – жи.
Тетыр къокIуатэри ауэ щыт гупмэ яжьэхолъэ:
- Уэ фIыцIэ цIыкIуурэ Дохъутэмыщ майормэ и псэ лъыхъур! –
И щопщ тIууащIэмкIэ Екъуб еуэну уей зешэщIыр.
Екъуб фокIэщIри къырегъэцIэфтри уей хуеший, жи.
Тетыжьыр мащтэри, шхапIэм щIэт стIолмэ уей тощахэ.
Къэдабэ шэнтмэ и лъакъуэ шахэри уей щIегъащIэ,
ПкIэлъейм йохуэхри, дзапэфIанищри уей Iуегъащхьэ.
КъыщIокI Екъубри, уэрам зэв гуэрымкIэ уей ныдохьэ.
Уэрамыр ятIэми, лъэс лъагъуэ закъуэр уей ныпхокI, жи.
ПщIэгъуалэ къуапцIэмэ майорыр тесурэ уей къыпхокIыр.
Екъубу щауэмэ, шур къамыс щIыкIэрэ, ныжыреIэ:
- Уэ шы утескъэ, сэ сылъэсщи, уэ дэгъэх, жи! –
Шыр димыгъэхыурэ Дохъутэмыщ майорри Екъуб бгъэдохьэ.
- ИлъэсыщIэу къихьэмэ унэзмыгъэсурэ уэ услIынщ, жи!
Екъуб лIы пхъашэти, и фокIэщIыжьри уей къырехыр.
Пщы майор бзаджэмэ иреубыдылIэри уей жьэхоуэ.
Шэ мыубзэщхъужти, Дохъутэмыщ майорри шым йохуэхыр.
Къамэр къырехри и гу бзаджэри уей кърехыр.
Бжэгъу щхьэкIэ гуэрмэ гур ныфIеупцIэри уей ножьэжыр.
Пхъэр зэрогъэхъури, Къущхьэ Екъубмэ иужь йоувэ.
Къайуэ зэпытурэ, Екъуб чэщанэмэ уей яфIохьэ.
Бгъэдэхьэфынурэ зылI къахэмыкIыурэ къызэтреукIэ.
Ар щымыхъужмэ, къалэм топыжьри уей къырашыр.
Ягъэшынэнурэ, гын фIэкI имылъуэ, уей зэ мауэ.
Щахуэмышынэмэ, топым и шэрхъыр уей щIым хатIэ.
Яузэдыжри, щIыгур дэпсалъэуэ уей ягъауэ.
Чэщанэ быдэри топышэ гуащIэмэ уей долъалъэ.
Къелъэлъэхахэми Екъубу хахуэри уей дощахэ.
Екъуб и укIыкIэри и анэжь тхьэмыщкIэмэ уей зэхехыр.
- Ей Нэгурэш, уи пшынэр къащтэ жи, сыкъэгъафэт! –
Нэгурэшу дахэмэ и пшынэр къещтэри къафэ йоуэ.
ЛIыгъэу Екъубмэ ищIам хуэгуфIэуэ и анэр щэ къофэ.
ЛIыгъэу Екъубмэ ищIам хуэгуфIэуэ и анэр щэ къофэ.
Адыгэ уэрэдыжьхэр. Зэхуэзыхьэсыжар КъэрдэнгъущI Зырамыкущ.
Налшыч, 1979, н. 192-194 (№31)
Къущхьэ Жамбот и уэрэд
Дэ дыкъущхьэт, дыкъущхьэ жьанэти, Къущхьэм дыщалъху, маржэ!
Дэ дыкъэзылъхугъэри ДыщэкI унагъуэти, ахэр мэунэ.
"Дыунэнщ", жыдоIэри Тэхъутэмыщхэ дежкIэрэ дынокIуэкI, маржэ!
Дэ дыздекIуэкIыгъэмэ, Тэхъутэмыщ и къуитIри жагъуэгъум и бзаджэт.
Ар, жэщыбгхэр мэхъури, "Жамбот!" жеIэри, мыхэм зы къоджэ,
Уей, а къэджа закъуэмэ, хьэ гъуабжэжьитIри, уей, зэдолъ, маржэ!
Абы я илъ макъмэ гъунэгъу фызыжьхэри, уей, догыз, маржэ,
Абы я гыз макъымэ Нэгурэшу дахэри, уей, доушыр.
"Къэушынущ" жеIэри тепIэным и кIапэр хущIеупщIэ,
ЕтIуанэу щыджэмэ, Жамботу лIыхъури, уей, доуш, маржэ!
- Нэгурэшу дахэ, а къаджэр хэт, атIэ, а къаджэр сыт, атIэ?
- Уэ а къаджэ закъуэмэ, уэ Iуэху хуимыIэ укъэмытэдж, маржэ!
- Нэгурэшу дахэ! - жи, - сымытэджыурэ, уей, мыхъуну, - жи.
Пщэдей уэркъ напэр сиIэу дауэ уэрамымэ сыныдыхьэну сэ.
Ныжэбэ дыджати Жамботу щауэр къытхущIэкIакъым, - жаIэу,
Уей, Жамботыр лIыхъут, маржэ, псынщIэу къотэджри псынщIэу зехуапэ.
Уей, джаур IэщIагъэурэ уэздыгъэжь цIыкIури зэщIегъанэмэ,
Ар плIанэпэм дохьэри ямылей фочыжьри къыкъуегъэж, маржэ!
Ар жьэгум дохьэри гынжьейм и пхъашэри нытрегъащхьэ,
Жыхафэгум нокIуэри дыщэ сэмпIалри хуегъэдалъэ.
Уей, ари щIэкIынурэ бжэми щекIуалIэмэ ныпоув, маржэ,
- Уей, ныжэбэризэмэ сэ си хьэтыркIэ ущIэмыкI, маржэ!
- Ар жэщ дапщэ, жыпIэркъэ, уэ уи хьэтыркIэ къыпхуэзгъэнэн, маржэ,
Ауэ ныжэбэ сыщIэмыкIыуэ, уей, мыхъуну, жи.
Нэгурэшу дахэри Iэдакъэ ижькIэрэ къыIуегъэж, маржэ.
Уей, жыгей бжэIулъэри IэпхъуамбэжьакIэкIэ ныIуегъэпкI, маржэ!
Ар, жыгей бжэжьитIри мэлыгъуэжь макът, иджы, зэIуегъэж, атIэ,
Лъхукъуэщо и пщIантIэурэ пщIантIэ кIыфIыжьым Жамбот ныдохьэ.
"Лӏы къилъхуа къэкIуауэ щытмэ зимыбзыщIыжурэ къыкъурекI, маржэ!"
Лъхукъуэщо и пщIантIэурэ пщIантIэ кIыфIыжьри щIепщытыкI, маржэ.
Лъхукъуэщо и бэкхъыурэ мы бэкхъ кIыфIыжьри щIепщытыкI, маржэ,
Уей, Жамботыр маджэри къэджар имыгъуэтурэ къегъэзэж, атIэ.
"Уей, хьэ гъуабжэжьитIыурэ хьэм яшхыжын, атIэ, пцIыкIэ фопхъэр, маржэ!"
Уей, хьэ гъуабжэжьитIри нызэрохьэжьэри кIыфIым холъадэ.
Ар, шухьэрцей къуащIэри дзапэм жьэдэлъурэ, уей, къыхуахь, маржэ,
"Афияным и хэлъхьэти сэ схуэмыгъуэтурэ, къысхуэвгъуэтат, маржэ!"
Уей, Жамботыр маплъэри фIыцIагъэжь закъуэм и нэр топлъызэ,
Ар щIакIуэ зэфIэдзэти лIынэпцI и хабзэурэ къызэфIадзат, маржэ.
Уей, фIыцIагъэжь закъуэми Жамботу лIыхъум треунащIэ,
Тэхъутэмыщ и къуитIри кIыфIым къыхэтти, уей, къызэдоуэмэ.
Жамботым и джабэри кхъузанэщIэм хуэдэурэ кIуэцIрагъэх, маржэ,
Ар, хьэвшырым и хабзэти, Жамботу лIыхъури нызопщыпщэ, жи.
Нэгурэшу дахэри псынщIэу къыщIожри ныщхьэщолъадэ:
- Уей, си щхьэгъусэфIурэ, Жамботу лIыхъу, маржэ, сытхэр къыпщыщI, атIэ?
- Нэгурэшу дахэ, къысщыщIа псоми ущIэмыупщIэ! - жи,
Си анэ къилъхуа закъуэурэ Екъубуэ лIыхъумэ хъыбар схуегъащIэ.
- Уей, Екъубуэ лIыхъу, атIэ, къэхъуахэр пщIэркъэ, псынщIэу къэтэдж, маржэ!
Ар Екъубуэ лIыхъумэ псынщIэу зехуапэри ныщхьэщолъадэ.
- Си анэ къилъхуа закъуэурэ Жамботу лIыхъу, атIэ, сытхэр къэухъу, маржэ?
- Уей, Екъубу лIыхъу, маржэ, къэхъуакъэщIа псоми, рэтIэ, ущIэмыупщIэ!
Уей, сэ силъ пщIэжынумэ, Тохъутэмыщхэ дежкIэ, уей, екIуэкI, маржэ,
Силъ пхуэмыщIэжынумэ, си хьэдэ тIэкIури нехьэкIыж, маржэ.
- Уилъ сымыщIэжынурэ сытхэр си Iэмал, атIэ, сытхэр си Iэмал, маржэ,
Сэ щIы сызытетри кърамыхауэрэ сыкъамыщтэн, соIуэ!
- Абы къэхъуа лажьэмэ, уей, маржэ, уэ ущIэмыупщIэ,
Уэ силъ пщIэжынумэ, хьэ банэ макъымэ, уей, ирижэ.
Ар пхуэмыщIэнумэ, Тэхъутэмыщхэ дежкIэрэ, уей, сехьэкI, жи,
Сэ тхьэ сыгъаIуэ, жи, я джэд нэхъ мыхъуми сэ фIэзгъэжынкIэ.
Жамбот къыщенэри Къущхьэ Екъубыр, жи, Тэхъутэмыщхэ ножэ,
Я хьэщIэщыбжэр фочым и пащIэкIэ, уей, Iуеудыр.
Я хьэщIэщыжьмэ джэгуакIуэ Исупри, уей, щыжейрт, жи,
Лӏы пцIанэ хэлъмэ Екъуб и фочри трегъапсэ.
Исуп щолъэтри Къущхьэ Екъубымэ, уей, къолъэIур:
"ХамэлъкIэ уилъ умыщIэжынумэ, маржэ, сэ сыхьэщIэщ".
Дыхьа-дэкIакIэрэ ныщеупщIым, тхьэ къыхуеIуэ,
Абы къыщIокIыжри Тэхъутэмыщхэ унэмкIэ, уей, ножэкIыр.
Я тэхъуанэбжэри фочым и пащIэкIэ, уей, Iуеудыр,
Жыхафэгум тетурэ псы лэгъупышхуэри, уей, къыщIекIэ.
ПкIэм ныдолъейр, иджы, хьэпшыпу телъыр зэбгыредзыр,
Зыкъыредзыхри я лIыжь-фызыжьхэри, уей, къыщехур.
"Ныжэбэ IуэхукIэ къыдыхьи-дэкIи дэ дымыщIэ,
Уэ уифIыр дифIкъэ, уи бийр ди бийщ!" - жари тхьэ къыхуаIуэ.
Екъуб къокIуэжри и къуэшыр лIауэрэ, уей, IуощIэжыр.
Жамбот и хьэдащхьэмэ Къущхьэ Екъубмэ псалъэ щетыр:
"Къыплъыса лейри сымыгъэгъункIэрэ, сэ тхьэ соIуэ!"
Къуэшыр щIелъхьэжри мэхуищ даущмэ ар къыхэткъэ.
ЕплIанэ махуэмэ Екъуб щыдэкIымэ и анэр кIэлъоджэ,
"Лъы зэращIэжри мис мыбы хуэдэщи зэ къэдаIуэ:
Уи адэм къыщIэнауэрэ гупэ щIэлъ къамэри уэ зыдэщтэ,
Зауэм фIэмыкIыурэ адэ фоч кIэщIри къомыгъанэ.
Уи фоч кIыхьыжьмэ гынжьей Iэбжьыгури уэ икIутэ,
Фоч кIэщIыр гъуапэмэ уэ къигъэжи бийм теубыдэ.
Абы къыфIэкIмэ, маисэ къамэри, уей, щIэщхъункъым,
УкъыщIэпхъуэжмэ, уэ укъэкIуэжми - узибынкъым!"
Екъубуэ хахуэри Налшык къалэжьмэ, уей, ныдохьэ,
ТIэкIу едзэкъэнурэ зы шхапIэ гуэрымэ, уей, ныщIохьэ.
ПщафIэм бгъэдохьэри: «ПсынщIэу сыгъашхэ!» - ныжыреIэ, -
Ажафэ техынри къыспэщылъщи, сэ сопIащIэ".
А шхапIэ дыдэми джэгуакIуэ Исупри, уей, щохьэщIэ.
Зыкъыхуегъазэри Къущхьэ Екъубмэ къыжыреIэ:
«Ей, Екъуб, Екъуб цIыкIуу хахуэ, жи, лIы фIыцIэ ябгэ,
А уи ажафэри, уэ зэгъащIэ, техыгъуейщ, жи.
Уэрэд пхуаусынри уэ улIыгъэншэм ари тыншкъым,
Сыноплъыжыпэри уи бзэгу нэхъ папцIэ, жи, уэ пкIэрылъкъым.
Сытыгур уиIэурэ уэ убатэт, Екъуб лIы фIыцIэ?"
Екъуб шхэхункIэрэ хэку тетым бзэгухэри, уей, хуагъэсыр.
Шхэн имыухыурэ тетым и лIыкIуэхэр, уей, къегъэсыр:
"НакIуэт, нэтэджыт, ажафэтехри, уэ нэхъейт! - жи.
Тетыр къыпхуейщи, и губжьу бзаджэмэ дэ дыщIехуэ."
Екъубу хахуэмэ тетым и лIыкIуэхэм яжреIэ:
"Шхэн сухакъыми, си Iуэху зэфIэкIмэ, сынэкIуэнщ", - жи.
Хэкум и тетымэ ар хуагъэсыжри, уей, мэхъущIэ...
Ар мэгубжьыпэри и дамэщIэтхэри, уей, къыщIехур:
"Хьэм къилъхуа цIапIэри зэкIуэцIыпхауэрэ, уей, къысхуэфхь!" - жи.
ЕтIуанэ гуэрымэ тетым и лIыкIуэхэр пщIэншэу мэкIуэжыр.
"Iэщэр къытефх!" жери абдежым щытхэмэ ящIокIиер.
Къущхьэ Екъубымэ "Фэ фимыхьэдэр фымыгъей" жи.
Тетыр къокIуатэри ауэ щыт гупымэ яжьэхолъэ.
"Уэ фIыцIэ цIыкIуурэ, Тэхъутэмыщ майорым и псэлъыхъур!"
И щIопщ тIуащIэмкIэ Екъуб еуэнуэ, уей, зешэщIыр.
Екъуб фоч кIэщIри кърегъэцIэфтри, уей, хуеший, жи,
Тетыжьыр мащтэри шхапIэм щIэт стIолымэ, уей, тощахэ.
Къэдабэ шэнтмэ и лъакъуэ шахэри, уей, щIегъащIэ,
ПкIэлъейм йохуэхри дзэпэфIанищри, уей, Iуегъащхьэ.
КъыщIокI Екъубри уэрам зэв гуэрымкIэ, уей, ныдохьэ.
Уэрамыр ятIэми лъэс лъагъуэ закъуэр, уей, ныпхокI, жи.
ПщIэгъуалэ куапцIэмэ майорыр тесурэ, уей, къыпхокIыр,
Екъубуэ щауэмэ шур къэмыс щIыкIэ ныжреIэ:
"Уэ шы утескъэ, сэ сылъэсщи, уэ дэдзых!" жи.
Шыр димыгъэхыурэ, Тэхъутэмыщ майорыри Екъуб бгъэдохьэ.
"ИлъэсыщIэу къихьэмэ унэзмыгъэсурэ, уэ услIынщ!" жи.
Екъуб лIы пхъашэти и фоч кIэщIыжьыр, уей, кърехыр.
Пщы майор бзаджэмэ иреубыдылIэри, уей, жьэхоуэ.
Шэ мыубзэщхъужти, Тэхъутэмыщ майорыр шым йохуэхыр.
Къамэр кърехри пщым и гу бзаджэр, уей, кърехыр,
Бжэгъу щхьэкIэ гуэрмэ гур ныфIеупцIэри, уей, ножьэжыр.
Пхъэр зэрогъэхъури Къущхьэ Екъубымэ и ужь йоувэ,
Къауэ зэпытурэ Екъуб чэщанэмэ, уей, яфIщIохьэ.
Бгъэдыхьэфынурэ зылI къахэмыкIыурэ къызэтреукIэ,
Ар щымыхъужымэ къалэм топыжьри, уей, къырашыр.
Ягъэшынэнурэ гын фIэкI имылъуэ, уей, зэ мауэ,
Щахуэмышынэмэ топым и шэрхъри, уей, щIым хатIэ.
Яузэдыжри щIыгур дэпсалъэурэ, уей, ягъауэ,
Чэщанэ быдэри топышэ гуащIэмэ, уей, долъалъэ.
Къелъэлъэхахэми Екъубуэ хахуэри, уей, дощахэ,
Екъуб и укIыкIэри и анэжь тхьэмыщкIэми, уей, зэхехыр.
"Ей, Нэгурэш, уи пшынэр къащтэ, жи, дыкъэгъафэ!"
Нэгурэшу дахэмэ и пшынэр къещтэри къафэ йоуэ.
Лӏыгъэу Екъубмэ ищIам хуэгуфIэуэ и анэр щэ къофэ.
Лӏыгъэу Екъубмэ ищIам хуэгуфIэуэ и анэр щэ къофэ.
